Xol ebꞌnaj fariseo ay huneꞌ naj,
Nicodemo isbꞌi,
kaw niman yelapno naj xol ebꞌnaj yahawil konhobꞌ Israel.
Yet aqꞌbꞌalil xin,
apni naj yilaꞌ Komam Jesús,
yalni naj tet Komam:
—Mam kuywawom,
kaw johtajanh tato haꞌ Komam Dios anhe hachti konhhakuyuꞌanh,
yuto machi mak chiyu iswatxꞌen kꞌaybꞌalkꞌule hakaꞌ chawatxꞌe tiꞌ ta mach ayoko Komam Dios yetbꞌihoj,
xhi naj tet Komam.
Yalni Komam Jesús tet naj:
—Yinh kaw yeli chiwalan tawet,
maknhetikꞌa mach chipitzkꞌa yinh iskayelal mach chu yok yul isqꞌabꞌ Komam Dios,
xhi Komam tet naj.
Isqꞌambꞌen naj Nicodemo tuꞌ xin:
—¿Tzettaxka chu ispitzkꞌa hunu anma yinh iskayelal tato ichamxa?
¿Tom chito yu ismeltzoko yinh ismiꞌ hunelxa kat xin ispitzkꞌa,
hawalni?
xhi naj tet Komam.
Istaqꞌwi Komam tet naj:
—Kaw yel chiwalkanojan tawet,
maknhetikꞌa mach chipitzkꞌa yu ha haꞌ yebꞌ xin yu Yespíritu Komam Dios,
kaw mach chiyu yok yul isqꞌabꞌ Komam.
Hayet chonhpitzkꞌa yinh komiꞌ,
yeli ay huneꞌ isqꞌinal konimanil chabꞌil ju tet komiꞌ,
yaj kaw yilal kopitzkꞌa yu Yespíritu Komam Dios yunhe kochahni isqꞌinal Espíritu Santo jinh.
Mach chikꞌay hakꞌul yuto chiwalan tawet ta yilal chipitzkꞌa sunil anma yinh iskayelal.
Hakaꞌtikꞌa jaqꞌeqꞌ tinanh,
kaw tonhe chijabꞌe yekꞌi,
yaj kaw mach johtajoj bꞌaytuꞌwal chikawistita,
kaw mach johtajopaxoj bꞌaytuꞌwal chikawistopaxikoj.
Hakton tuꞌ xin yeh anma chipitzkꞌa yu Yespíritu Komam Dios,
yinh yesalil chipitzkꞌahi,
xhi Komam tet naj.
Isqꞌambꞌen naj hunelxa tet Komam:
—¿Tzet xin chu yijni isbꞌa huneꞌ tuꞌ?
xhi naj.
Yalni Komam tet naj:
—Hach tiꞌ,
kaw kuywawom hawehiko xol ebꞌnaj Israel,
yaj ¿tzet yinh kaw mach hawohtajo huneꞌ tiꞌ?
Yinh kaw yeli haꞌ tzet ohtabꞌil juhanh haꞌ chijalanh,
kat jalnipaxojanh tzet ilbꞌil juhanh.
Wal hex kaw mach cheyayto yul heyanma yinh tzet chijalanh.
Yet chiwalnihan teyet tzet yelapno ye tzettaj ay yul sat yibꞌanhqꞌinal tiꞌ,
kaw mach cheyayto yul heyanma,
hajxamta chiwalan teyet yinh tzettaj ay yul satkanh chal tuꞌ,
kaw maxhtikꞌam cheyapaxayto yul heyanma.
»Wal xin,
kaw maxhto hunu mak xabꞌeyahto yul satkanh tuꞌ,
hach kachannhe Hanin Aqꞌbꞌilintijan texol yu Komam Dios,
titnaj hinan yul satkanh.
Hakaꞌ yu yanikanh yaꞌ Moisés huneꞌ yechel noꞌ labꞌa yinh te teꞌ bꞌey txꞌotxꞌ desierto,
kaw yilal hak tuꞌ chiyu wahlaxkanhan yinh teꞌ kulus,
yuxinto maknhetikꞌa chinchahnihan yul yanma,
mach chikꞌaytoj,
wal xin chischah huneꞌ isqꞌinal mach istanhbꞌal.
»Wal xin,
kaw xahankano ay anma ay yul sat yibꞌanhqꞌinal tiꞌ yu Komam Dios,
yuto yati Komam hunpilan Iskꞌahol koxol,
yuxinto maknhetikꞌa chichahni yul yanma,
mach chikꞌaytoj,
to kaw chischah huneꞌ isqꞌinal mach istanhbꞌal.
Hanintiꞌan kaw Iskꞌahol Komam Dios wehan.
Aqꞌbꞌilintijan yu Komam yul sat yibꞌanhqꞌinal tiꞌ,
maxhtaj yu wulan wanokojan isyaꞌtajil yibꞌanh anma,
machoj,
to yu inkolnihan yalanh ismul.
»Maknhetikꞌa chinchahnihan yul yanma,
mach chiꞌay isyaꞌtajil yibꞌanh,
wal mak mach chinchahnihan yul yanma xin kaw chitokano ismul yibꞌanh yuto mach chayto yul yanma winhan,
haninnhechꞌan Iskꞌahol Komam Dios intiꞌan.
Hulnajinan bꞌey yul sat yibꞌanhqꞌinal tiꞌ yunhe wanikojan anma xol issajilqꞌinal,
yaj xin kaw ay anma mach chiꞌocheni.
Haknhe tuꞌ xin kaw chikawxiko ismul yibꞌanh yu istxꞌojal chiswatxꞌe anma tuꞌ,
yuto yet qꞌejholo yehi.
Sunil hunteqꞌan anma chiwatxꞌen ismachiswalilal,
mach chiyoche huneꞌ issajilqꞌinal tiꞌ.
Mach chisjepaxti xol,
yuto mach chiyoche iskꞌul tato chꞌel yenhel sunil istxꞌojal chilaiswatxꞌe.
Yajaꞌ wal mak chiyijen kuybꞌanile aqꞌbꞌilkano yu Komam Dios xin,
chako isbꞌa xol issajilqꞌinal yunhe yixtanhwiloj ta haꞌ tzet chiswatxꞌe,
lahan hakaꞌ tzet choche Komam Dios,
xhi Komam tet naj Nicodemo tuꞌ.